無住庵主爲余寫真報之以詩
作者：周紫芝
朝代：宋

paragraphs: 驊騮固絕足，韓幹真畫者。
儻欲萬口傳，當畫千里馬。
吾才如跛鱉，子不觧騰跨。
初無籋雲姿，何勞人摹寫。
支郎妙人物，名聲遍日下。
事苟不當急，操筆有用捨。
一逢菘韭翁，終安陋樸野。
無鹽元自醜，强欲相紛赭。
至技不可名，厚意徒久假。
我欲報之詩，有作非大雅。